Broj: 711-I-2244-M-403/22-02-24

Zagreb, 21. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Alfreda Frankovića, ravnatelja Županijske lučke uprave Krk**,za davanjem mišljenja Povjerenstva,na 191. sjednici, održanoj 21. listopada 2022.g., daje sljedeće

**MIŠLJENJE**

1. **Ukoliko bi obveznik Alfred Franković, ravnatelj Županijske lučke uprave Krk, uz navedenu dužnost povremeno obavljao poslove u tvrtki Luridus u trajanju 8 – 10 sati tjedno ne bi bilo u suprotnosti sa odredbama ZSSI-a da temeljem obavljanja ovih poslova ostvaruje primitke te da u sklopu obavljanja istih koristi i vozilo, a s obzirom da opseg i dinamika obavljanja dodatnih poslova ne predstavlja obavljanje drugih poslova u smislu redovitog i stalnog zanimanja.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja godišnje imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Alfred Franković, ravnatelj Županijske lučke uprave Krk. U knjigama ulazne pošte Povjerenstva zahtjev je zaprimljen 07. listopada 2022. pod poslovnim brojem 711-U-8217-M-403/22-01-1, povodom kojeg se vodi predmet broj M-403/22.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici u smislu navedenog Zakona, stoga je Alfred Franković povodom obnašanja dužnosti ravnatelja Županijske lučke uprave Krk obveznik u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je dana 07. rujna 2022. stupio na dužnost ravnatelja Županijske lučke uprave Krk. Nadalje navodi da u suvlasništvu ima dvije tvrtke u kojima će upravljanje prenijeti na partnere te da je u jednoj od tvrtki prijavljen na dopunski rad i za to da prima naknadu od 232,00 kn mjesečno, a sve kako bi mogao koristiti vozilo tvrtke. Navodi i kako je rad koji u spomenutoj tvrtki obavlja privremen i povremen jer je osnova svega korištenje vozila. Zaključno je postavio pitanje smije li nastaviti dopunski rad u tvrtki Luridus i sukladno tome nastaviti koristiti drugo vozilo, s obzirom da službeno vozilo lučke uprave koristi isključivo u poslovne svrhe te stoga ima potrebu za drugim vozilom.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Imajući u vidu da bi obveznik predmetne druge poslove u tvrtki Luridus obavljao uz naknadu od 232,00 kn mjesečno, Povjerenstvo zaključuje da ih očigledno ne bi obavljao u vremenu i opsegu koji bi predstavljao obavljanje drugih poslova u smislu redovitog i stalnog zanimanja u smislu članka 17. stavka 2. ZSSI-a. Slijedom navedenog, ne postoji zapreka da obveznik za vrijeme obnašanja dužnosti ravnatelja Županijske lučke uprave Krk povremeno obavlja poslove u tvrtki Luridus u trajanju do 8 – 10 sati tjedno te da temeljem obavljanja ovih poslova ostvaruje primitke i u sklopu obavljanja istih koristi i vozilo, no Povjerenstvo ukazuje obvezniku da je ostvarene primitke pritom dužan prijaviti u godišnjoj imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Alfred Franković, elektroničkom dostavom
2. Objava na internetskoj stranici Povjerenstva
3. Pismohrana